laion/Wikipedia-Exotic huggingface dataset:
נחף

נַחְף (בערבית: نحف) היא מועצה מקומית בצפון בישראל, בבקעת בית כרם (בקעת שגור) סמוך ומצפון לכרמיאל בלב הגליל. במקום הייתה התיישבות בלתי רציפה החל מתקופת הברונזה. הכפר הנוכחי הוקם במאה ה-15 והוא הוכרז כמועצה מקומית בשנת 1968. בשנת 1961 הופקעו חלק מאדמות הכפר לצורך הקמת העיר כרמיאל. לפי נתוני הלשכה המרכזית לסטטיסטיקה (הלמ"ס) נכון לסוף יולי 2024 (אומדן), מתגוררים בנחף 13,995 תושבים (מקום 150 בדירוג רשויות מקומיות בישראל). האוכלוסייה גדלה בקצב גידול שנתי של ‎1.3%‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 77.5%. השכר החודשי הממוצע של שכיר במשך שנת 2021 היה 7,495 ש"ח (ממוצע ארצי: 11,330 ש"ח). מקור השם אינו חד-משמעי: "נחיף" בערבית, משמעותו: "רזה", "קטן" "לחף", משמעותו: מדרון ההר. במשך הזמן נשתנה השם. במהלך המרד הערבי הגדול יצאו מהכפר פעולות חבלה רבות ועל הכפר הוטלו מספר פעמים קנסות. בנובמבר 1937 הוטל על הכפר לממן הצבת ארבעה שוטרים, בגלל ניתוק קווי טלפון. בדצמבר 1937 נכנס כוח של הצבא הבריטי לכפר ותפס בו מספר בתים. באפריל 1938 פוצץ הצבא מספר בתים בכפר. בספטמבר ובאוקטובר 1938 הוטלו קנסות על הכפר בגלל פגיעה בתחבורה בכביש עכו–צפת. באוקטובר 1959 נחנך כביש גישה לנחף. בשנת 1962 התגוררו בנחף כ-1,800 תושבים והכפר התפתח במידה רבה. בכפר היה בית ספר יסודי עד כיתה ח' ומועדון נשים שבו למדו הנשים עברית ומלאכות שונות. לצד בקתות הטיט הישנות נבנו אז בתים חדשים מאבן. בניית מכון מים לכפר התעכבה בגלל שבעלי הקרקע סירבו למכור אותה לצורך הקמת בית השאיבה. באוגוסט 1968 הוקמה מועצה מקומית לכפר, בעת שמספר תושביו היה כ-3,000. בין השנים 2018–2024 היה עבד אל-באסט קיס ראש המועצה המקומית. בשנת 2024 זכה בבחירות מוחמד זורי, ששימש לפני-כן כסגן ראש המועצה. אשכול יישובי בית הכרם מדיה וקבצים בנושא נחף בוויקישיתוף אתר האינטרנט הרשמי של נחף פרופיל נחף נכון לשנת 2020 באתר הלמ"ס ספריית כפר נחף אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. לטבלת הדירוג המלא. מאזן מפוני מלחמת חרבות ברזל: מספר מפונים שנקלטו במועצה המקומית פחות מספר מפונים שפונו ממנה, מבוטא באלפי תושבים. מתוך אתר למ"ס, המתבסס על מערכת "יחד" (של מערך הדיגיטל הלאומי) נכון ל-סוף יולי 2024 (אומדן). הנתונים לפי טבלת רשויות מקומיות של למ"ס עבור סוף 2022 הנתונים לפי טבלת מדד חברתי כלכלי של למ"ס נכון לשנת 2021 דן הורביץ, ועדת הכספים אישרה הפקעות, דבר, 30 באוקטובר 1962 שמואל שגב, נוטרי האיבה בכרמיאל, מעריב, 8 בפברואר 1963 פרופיל נחף באתר הלמ"ס עמנואל הראובני, תגובות על מאמר כפר נחף, הַבֹּקֶר, 20 ביוני 1962 עונשין וקנסות, הארץ, 16 בנובמבר 1937 פעולות הצבא בכפרי הצפון, דבר, 21 בדצמבר 1937 פיצוץ בתים בצפון, הצופה, 10 באפריל 1938 קנסות על 13 כפרים ערביים, הצופה, 1 בספטמבר 1938 פעולות עונשין נגד כפרים מתפרעים, הַבֹּקֶר, 26 באוקטובר 1938 נחנכו כבישי גישה לכפרי המיעוטים בגליל, דבר, 28 באוקטובר 1959 עמנואל הראובני, הכפר נחף - בית ספר לשנאת ישראל, הַבֹּקֶר, 1 ביוני 1962 מונעים הקמת מכון מים בכפר נחף, הארץ, 14 באוקטובר 1963 מועצה מקומית הוקמה בכפר נחף, דבר, 9 באוגוסט 1968
ישראל אבן-זהב

ישראל אבן-זהב (12 באוגוסט 1946 – 2 ביוני 2024[דרוש מקור]) היה אתלט וקשת פאראלימפי ישראלי ושחקן כדורסל כיסאות גלגלים זוכה מדליות. אבן-זהב לקה בילדותו בשיתוק ילדים. בשנות השישים החל להתאמן במרכז הספורט לנכים והיה פעיל בתחומי כדורסל, אתלטיקה קלה וחץ וקשת. בשנת 1964 השתתף לראשונה במשחקים הפאראלימפיים. במשחקים הפאראלימפיים טוקיו (1964) התחרה בזריקת דיסקוס וזכה במדליית ארד כחבר נבחרת ישראל בכדורסל. עם נבחרת הכדורסל זכה במדליית זהב באליפות העולם לשנת 1966. במשחקים הפאראלימפיים תל אביב (1968) זכה במדליית זהב עם נבחרת הכדורסל ובמדליית כסף בזריקת דיסקוס. במהלך האולימפיאדה השתתף גם בתחרויות הדיפת כדור ברזל, זריקת אלה, קרב חמש וקליעת חץ וקשת. בשנת 1970 היה ממייסדי האגודה הישראלית לקליעה בחץ וקשת. משנת 2010 שימש יועץ נגישות והיה חבר הנהלה במטה מאבק הנכים בישראל. אבן-זהב היה נשוי לנאורה הלזינגר, גם היא ספורטאית ספורט נכים. מדיה וקבצים בנושא ישראל אבן-זהב בוויקישיתוף פירוט השתתפותו בתחרויות המשחקים הפאראלימפיים באתר הרשמי של IPC (באנגלית) ערך זה הוא קצרמר בנושא ספורטאים ישראלים. אתם מוזמנים לתרום לוויקיפדיה ולהרחיב אותו.
בית הכנסת מוסיוף

בית הכנסת מוסאיוף הוא אחד מבתי הכנסת המפורסמים בירושלים. בית הכנסת, שנבנה בשנת ה'תרנ"ד (1894), משמש גם כשטיבלאך, שבו מנייני תפילה לאורך כל היממה, וכבית מדרש, שמתקיימים בו שיעורי תורה רבים. בית הכנסת שוכן בשכונת הבוכרים, בפינת הרחובות יואל ואדוניהו הכהן, ובו עשרה חדרי תפילה בשני מבנים. על אף שבית הכנסת הוקם על ידי בני העדה הבוכרית, שנוסח תפילתה דומה לנוסח עדות המזרח, מתפללים בבית הכנסת בני כל העדות, לרבות בני עדות המזרח ואשכנז. הערכה משנת 2010 אומדת את מספר המתפללים היומי בכ-3,000 איש. בית הכנסת מוסיוף היה הבית הראשון שנבנה בשכונת הבוכרים, שנבנתה בשנת 1894. את בית הכנסת תרמו מנהיג הקהילה, רבי שלמה מוסיוף ורעייתו אסתר והוא הוקם בחצר המשפחה. אחת מאבני הקיר הצפוני של בית הכנסת, הפונה לרחוב אדוניהו הכהן, מקורה באחד הנדבכים העליונים של הכותל המערבי. כאשר שלמה מוסיוף והשר משה מונטיפיורי עסקו בפינוי רחבת הכותל מאשפה שהשליכו שם הערבים, ומצאו שם אבנים שהיו שייכות לנדבכים העליונים בכותל. אחת האבנים האלו נקבעה בקיר בית הכנסת. גם חומרי הבנייה האחרים הובאו ממקומות קדושים - חלק מחול הבנייה הובא מהר הבית, והמים שבהם השתמשו לתערובת המלט, נשאבו מנקבת השילוח. על פי תפיסה שמקורה בחכמת הנסתר, את בניין בית הכנסת בנו פועלים יהודים בלבד. בית הכנסת מוסיוף היה מעת הקמתו שוקק מתפללים. בימי שבת היו בו עשרים וחמישה מניינים לתפילות שחרית ומנחה, לאורך כל שעות הבוקר ואחר הצהריים. בשעות אחר הצהריים היו נמסרים בו שיעורי תורה על ידי חכמי הספרדים - הרב יעקב דוויק והרב יצחק הדאיה. במוצאי שבת היה נאמר שיעור על ידי הרב האשכנזי אברהם חיים נאה. רבנים נוספים שקבעו את מקום תפילתם ותורתם בבית הכנסת מוסיוף היו: הרב יעקב שאול אלישר, הרב יהודה אשלג, הרב יצחק כדורי, הרב מרדכי אליהו והרב עובדיה יוסף. מלבד מנייני תפילה רבים, משמש בית הכנסת מקום דרשנות, בו נמסרים שיעורי תורה מפי רבנים רבים. השיעורים משודרים בשידור חי כמעט באופן יומיומי בערוץ היוטיוב ובאתר של בית הכנסת. במקום פועל גם כולל אברכים. אתר בית הכנסת בית הכנסת מוסיוף סרט תעודה, סרטון באתר יוטיוב הנוסח העיקרי נתן וייס, תפילת הגבאים, שבועון משפחה, מוסף "טובים השניים", י"ג ניסן ה'תש"ע, עמ' 44-45 שכונת הבוכרים, באתר המועצה לשימור אתרים עדות הרב מרדכי אליהו
RD-180

RD180 הוא מנוע רקטי שפותח ברוסיה על בסיס המנוע הרקטי RD-170, המותקן במשגר הלוויינים הרוסי זניט. המנוע צורך קרוסין כדלק וחמצן נוזלי כמחמצן. למנוע שני תאי שרפה, ומערכת משותפת של משאבות המזרימה אל תאים אלה דלק ומחמצן. המנוע RD-180 פותח על מנת להניע את משגר הלוויינים הרוסי Rus-M. כיום משמש המנוע את משגר הלוויינים האמריקני אטלס 5. אטלס 5 זניט מדיה וקבצים בנושא RD-180 בוויקישיתוף תיאור המנוע באתר היצרן
אוהב אותך איסה +

אוהב אותך איסה + (בספרדית: +Isa TK - קיצור של Isa Te Quiero Más) היא סדרת ספין אוף של הטלנובלה אוהב אותך איסה, הסדרה חולקת רעיון עם הסדרה הוותיקה "תהילה". הסדרה משודרת בערוץ ניקלודאון מה-1 באוגוסט 2010. איסה פסקואלי זוכה בתהילה, ובית הספר החליט להעניק לה מלגת לימודים ולשלוח אותה לחו"ל, ללמוד בבית הספר "בראבו", מקום לתלמידים בעלי כישרונות. בבית הספר הזה היא תשפר את היכולות שלה בתור זמרת. יחד עמה מגיעים לבית הספר בן זוגה, אלכס רואיס, לינדה לונה הלומדת להיות רקדנית, וריי גאלן, הלומד משחק. במהלך הסדרה מצטרפת קטלינה, שהופכת ליריבתה של איסה. איסבלה "איסה" פסקואלי - גיבורת הסדרה, חברה של אלכס. אלחנדרו "אלכס" רואיס - בן זוגה של איסה. לינדה לונה - החברה הטובה ביותר של איסה, חברה של ריי. ריינלדו "ריי" גלאן - החבר של לינדה. קטלינה בברנבאו - היריבה של איסה. סבסטיאן לורנסו - מאוהב באיסה ובגלל זה הוא היריב של אלכס. אתר האינטרנט הרשמי של אוהב אותך איסה + (בספרדית)
ניאגרה (נהר)

נהר הניאגרה (באנגלית: Niagra River) הוא נהר המפריד בין מדינת ניו יורק בארצות הברית לפרובינציית אונטריו בקנדה. אורכו של הנהר הוא 56 קילומטרים והוא זורם בין ימת אירי לבין ימת אונטריו. הפרש הגובה בין תחילת הנהר בימת אירי לבין סיומו בימת אונטריו הוא כ-100 מטר. הבדל זה מסביר את עוצמתם של מפלי ניאגרה שבמסלול הנהר. מפלים אלה מנוצלים להפקת אנרגיה בתחנה שהוקמה סמוך למפלים. על הנהר עוברים מספר גשרים. החשובים שבהם הם גשר השלום שנבנה בשנת 1927 ומקשר בין פורט אירי בקנדה לבין באפלו בארצות הברית וגשר ריינבו שהוקם בשנת 1941 המקשר בין שתי המדינות סמוך למפלי ניאגרה. איים רבים נמצאים בתוך הנהר. באחד מהם, האי גרנד איילנד, ביקש מרדכי מנואל נוח להקים מדינה ליהודים בשנת 1825 אך תוכניתו לא צלחה. שמו של הנהר שימש לימים כהשראה לכינוי לשיטת שטיפת האסלות (מיכל הדחה) המקובלת ברחבי העולם. מדיה וקבצים בנושא ניאגרה בוויקישיתוף היסטוריה של האיים בנהר ניאגרה ניאגרה, באתר אנציקלופדיה בריטניקה (באנגלית) ערך זה הוא קצרמר בנושא נהרות ונחלים. אתם מוזמנים לתרום לוויקיפדיה ולהרחיב אותו.
לותר מתאוס

לוֹתָר הֵרְבֶּרְט מָתֶאוּס (בגרמנית: Lothar Herbert Matthäus; נולד ב-21 במרץ 1961) הוא כדורגלן עבר ומאמן כדורגל גרמני בהווה. מתאוס שיחק בסוף הקריירה שלו כבלם, אך ברוב הקריירה בתפקיד הקשר. הוא שיחק בנבחרת גרמניה ונחשב לאחד מגדולי שחקני הכדורגל בכל הזמנים. מתאוס נבחר על ידי פלה לאחד מ-125 שחקני הכדורגל החיים הטובים בעולם במרץ 2004. מתאוס הוא סגן מלך ההופעות במונדיאל בכל הזמנים, עם 25 הופעות. מתאוס התחיל לשחק בגיל 18 בתור קשר בקבוצת בורוסיה מנשנגלדבך. ב-1984 עבר לשחק בשורות קבוצת באיירן מינכן וב-1988 עבר לשחק באינטר מילאנו. ב-1992 חזר לבאיירן ונשאר בה עד פרישתו ממשחק פעיל ב-2000. מתאוס הוביל את באיירן מינכן לגמר ליגת האלופות 1999 שנערך בקאמפ נואו שבברצלונה ובו הפסידו למנצ'סטר יונייטד בתוצאה 2:1. שער היתרון הגרמני הובקע בדקה השישית, שער השוויון הובקע על ידי טדי שרינגהאם מיונייטד בדקה ה-89 ושער הניצחון של יונייטד נכבש בזמן הפציעות על ידי אולה גונאר סולשיאר, כל זאת אחרי שמתאוס שהוחלף בדקה ה-80 על ידי מאמנו אוטמר היצפלד. עבר במרץ 2000 לעונה אחת למטרו-סטרס בניו יורק ופרש בספטמבר אותה שנה ממשחק פעיל. במהלך הופעתו במדי למטרו-סטרס לא הבקיע שערים כלל ורכישתו נחשבה כאכזבה. בשנת 1990 זכה מתאוס בתואר כדור הזהב וב-1991 בתואר כדורגלן השנה בעולם. מתאוס שיחק 150 פעמים במדי נבחרת גרמניה, משחקו הראשון היה ב-1980, כאשר לקראת משחקי אליפות אירופה, צורף לנבחרת מערב גרמניה והיה שותף לזכייתה ביורו 1980. במונדיאל 1990 היה קפטן נבחרת מערב גרמניה שזכתה בגביע, השתתף במונדיאלים עם הנבחרת הגרמנית המאוחדת ב-1994 וב-1998. בטורניר יורו 2000 שהתקיים בהולנד ובבלגיה ספג מתאוס ביקורת קשה בשל יכולתו הדלה בטורניר ובשל התעקשותו לשחק ברמות הגבוהות ביותר כשהוא כמעט בן ארבעים, ובשל הטענה שקבע את ההרכבים למאמנו אריך ריבק. מתאוס מחזיק בשיא של חמישה טורנירי מונדיאל, בהם השתתף ב-25 משחקים (השחקן היחיד שמחזיק בשיא דומה הוא אנטוניו קרבחאל ממקסיקו, אך זה שיחק רק 11 משחקים. ג'יאנלואיג'י בופון זומן לחמישה טורנירים, אך לא שיחק בכולם, ומספר ההופעות שלו קטן משל מתאוס). החל את קריירת האימון שלו בקבוצת ראפיד וינה ועבר לפרטיזן בלגרד אותה הוביל לשלב הבתים של ליגת האלופות, לקראת מונדיאל 2006 אימן את נבחרת הונגריה, חתם לעונה אחת באתלטיקו פרנאאנסה הברזילאית אולם לא השלים את העונה, בשנת 2007 הוליך את קבוצת רד בול זלצבורג לאליפות הבונדסליגה האוסטרית, תחת ניהולו המקצועי של ג'ובאני טרפטוני. באפריל 2008 חתם על חוזה אימון לשנתיים במכבי נתניה. במאי 2009, לקראת סיומה של עונת האימון הראשונה שלו, פורסמה הודעה משותפת, להנהלת מכבי נתניה ודניאל יאמר שרכש בשנת 2006 את הקבוצה, על סיום חוזהו של מתאוס בתום העונה הנוכחית. בשנת 2010, מונה מתאוס למאמנה של נבחרת בולגריה, ובספטמבר 2011 פוטר מתפקידו. למתאוס, אשר היה נשוי ארבע פעמים בעבר, שלושה ילדים משתי נשים שונות. לותר מתאוס, באתר Transfermarkt לותר מתאוס, באתר Soccerway לותר מתאוס, באתר WorldFootball.net לותר מתאוס, באתר National Football Teams לותר מתאוס, באתר FootballDatabase.eu פרופיל המאמן, באתר Transfermarkt לותר מתאוס, בהיכל התהילה של באיירן מינכן לותר מתאוס, באתר אנציקלופדיה בריטניקה (באנגלית) תומר גנור, אגדה ב'קופסא': לותר מתאוס סיכם לשנתיים בנתניה, באתר ynet, 11 באפריל 2008
קובראט (עיר)

קוּבְּרָאט (בבולגרית: Кубрат) היא עיר בצפון מזרח בולגריה, השלישית בגודלה במחוז ראזגרד ושוכנת כ-286 ק"מ מהבירה סופיה ו-30 ק"מ מבירת המחוז ראזגרד. העיר קרויה על שמו של קובראט, מנהיג השבטים הבולגרים שיסדו את בולגריה הישנה. בקובארט שורר אקלים ממוזג עם השפעה יבשתית מקצינה, הגורמת להפרשי טמפרטורות משמעותיים בין הקיץ לחורף. ראשית התיישבות אנושית מאורגנת באזור מתוארכת למאה ה-5 לפנה"ס, עידן הממלכה התראקית. בסמוך לעיר המודרנית נמצאו שרידי ישוב מהמאה ה-8, תקופת האימפריה הבולגרית הראשונה. היישוב מתועד לראשונה בתעודות עות'מאניות מ-1642 בשם בָּלְבּוּנָאר שמשמעו באר הנחושת ונבע ממיקום היישוב מסביב למכרה נחושת קטן המצוי היום במרכזה של העיר. ב-1890 הוקם ביישוב בית ספר יסודי וב-1934 שונה שם היישוב לקובראט. ב-1949 זכה היישוב למעמד של עיירה. אוכלוסיית העיר נמצאת במגמת קיטון מואצת בשיעור של 8.8% לשנה (תמותה לעומת ילודה) וכן הגירה שלילית, בעיקר הגירת עבודה למערב אירופה בשל האבטלה ששיעורה נכון ל-2000 עמד על 35.8%. חלק נכבד מתושבי העיר הם ממוצא טורקי, בני הדת המוסלמית סונית. בקובראט אין תשתית רכבות, אך בסמיכות אליה חולפים הכבישים המהירים: II-49 המקשר את העיר לראזגרד וטוטראקן ו-II-23 המקשר את העיר לאיספריך ורוסה. עיקר התוצר המקומי הגולמי מגיע מחקלאות ובשטח הרשות המקומית מגדלים חיטה, ירקות וטבק. כמו כן מגדלים צאן, בקר וחזירים לתעשיות המזון השונות. קובראט נודעת גם בתיירות לשם ציד. מדיה וקבצים בנושא קובראט בוויקישיתוף אתר האינטרנט הרשמי של קובראט קובראט סקירה היסטורית, באתר bulgaria.domino (באנגלית). קובראט-סקירה כללית, באתר guide-bulgaria.com (באנגלית).
נבחרת סן מרטן בכדורגל

נבחרת סן מרטן בכדורגל (בצרפתית: Équipe de Saint-Martin de football) היא נבחרת הכדורגל הרשמית של סן מרטן, החצי הצרפתי של האי הקריבי, סן מרטן. בעבר סן מרטן היה חלק מגוואדלופ ולכן היה חלק מנבחרת גוואדלופ בכדורגל עד הפירוד. נבחרת סן מרטן בכדורגל לא חברה בפיפ"א ולכן היא לא יכולה להשתתף בגביע העולם בכדורגל, למרות זאת הנבחרת חברה ב-CONCACAF והיא יכולה להשתתף בגביע הזהב של CONCACAF. היא אחת הנבחרות החלשות באליפות. 1991 עד 1999 - לא השתתפה 2001 עד 2013 - לא העפילה 2015 - לא השתתפה 2017 - פרשה 2019 עד 2023 - לא העפילה משחקי תיקו כוללים גם משחקים שהוכרעו בבעיטות הכרעה 2008 - לא השתתפה 2010 - לא השתתפה 2012 - לא השתתפה
סאג'ור

סאג'ור (בערבית: ساجور) היא מועצה מקומית במחוז הצפון בישראל. היא הוכרזה כמועצה מקומית בשנת 1992. כל תושבי המקום משתייכים לעדה הדרוזית. היישוב קרוי שם עיר קדומה בשם "שזור" אשר ככל הנראה התקיימה באזור בתקופת המשנה, ובה חי התנא רבי שמעון שזורי, שהקבר המיוחס לו מצוי בתחומי היישוב. על שם העיר הקדומה, הוקם בסמוך לסאג'ור המושב שזור. לפי נתוני הלשכה המרכזית לסטטיסטיקה (הלמ"ס) נכון לסוף יולי 2024 (אומדן), מתגוררים בסאג'ור 4,547 תושבים (מקום 231 בדירוג רשויות מקומיות בישראל). האוכלוסייה גדלה בקצב גידול שנתי של ‎1.2%‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 84.5%. השכר החודשי הממוצע של שכיר במשך שנת 2021 היה 8,455 ש"ח (ממוצע ארצי: 11,330 ש"ח). באוקטובר 1959 נחנך כביש גישה לסאג'ור. במקום נמצאים מספר קברי צדיקים נוספים, ביניהם קברים המיוחסים לרבי ישמעאל בן אלישע כהן גדול ולרבי שמעון בן אלעזר. לקבר של רבי ישמעאל מיוחסים סיפורי ניסים מתושבי המקום, שאף משתתפים בהילולה שלו, הנחגגת בכ"ה סיוון בכל שנה. בשנת 2012, ראש המועצה השתתף בחגיגות. מצבת רבי ישמעאל כה"ג קבר הרב ישמעאל קבר רבי שמעון שזורי בית המשמר האזרחי בסאג'ור הרחבה של סאג'ור, ספטמבר 2023 מדיה וקבצים בנושא סאג'ור בוויקישיתוף אתר האינטרנט הרשמי של סאג'ור פרופיל סאג'ור נכון לשנת 2020 באתר הלמ"ס דו"ח על ממצאים ארכאולוגיים בסאג'ור (באנגלית) אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. לטבלת הדירוג המלא. מאזן מפוני מלחמת חרבות ברזל: מספר מפונים שנקלטו במועצה המקומית פחות מספר מפונים שפונו ממנה, מבוטא באלפי תושבים. מתוך אתר למ"ס, המתבסס על מערכת "יחד" (של מערך הדיגיטל הלאומי) נכון ל-סוף יולי 2024 (אומדן). הנתונים לפי טבלת רשויות מקומיות של למ"ס עבור סוף 2022 הנתונים לפי טבלת מדד חברתי כלכלי של למ"ס נכון לשנת 2021 פרופיל סאג'ור באתר הלמ"ס נחנכו כבישי גישה לכפרי המיעוטים בגליל, דבר, 28 באוקטובר 1959
אנליזה (מדע)

בתחום המדע והרפואה, אנליזה היא תהליך של בדיקת כל הגורמים של התופעה או העצם הנחקר. חשיבותה של אנליזה באה לידי ביטוי בניסויים, שמטרתם לבדוק את הגורמים בתופעה או בחפץ מסוים. בתהליך האנליזה מפרידים כל תופעה לחלקיה ומנתחים כל אחד מהחלקים, כדי להגיע להבנה גדולה יותר על התופעה; אחרי שמאבחנים ובודקים את החלקים השונים, קובעים את תפקידו של כל חלק. אנליזה מתבצעת בסוגים שונים של ניסויים כמו גם במדעי המחשב, הנדסה וכימיה. על אותם עקרונות של האנליזה המדעית (הפרדה, ניתוח וקביעה), מתבצעת אנליזה בתחומים שאינם קשורים ישירות למדעים, כגון: מוזיקה, כלכלה, ספרות וקולנוע. ערך מורחב – מטא אנליזה מטא-אנליזה היא סקירה סטטיסטית של אנליזות שונות, כלומר, אנליזה של אנליזות. מטא-אנליזה היא אנליזה בעיקר בתחום הסטטיסטיקה, היא בודקת אנליזות שונות מניסויים שונים באותו תחום כדי להגיע לתוצאה מדויקת יותר. רון אונגר, "ביואינפורמטיקה: אנליזה של רצפים וגנומים - מדריך למידה" Mayer, Richard E, Applying the science of learning, Prentice Hall, February 2010 מדיה וקבצים בנושא אנליזה בוויקישיתוף ד"ר גיל גרינגרוז, האם האזנה למוצרט משפרת את האינטליגנציה?, באתר ynet, 29 ביוני 2010 - דוגמה למטא-אנליזה במחקר
נקודות ניסיון

במשחקי תפקידים, נקודות ניסיון (בראשי תיבות: נק"ן, באנגלית: Experience Points או XP) הן מדד לניסיונה ויכולתה של הדמות, וככל שמספר הנק"ן גבוה יותר - כך עוצמתה של הדמות גבוהה יותר והיא זוכה ליותר יכולות. נקודות ניסיון ניתנות בדרך כלל בסוף הפגישה (של המנחה עם השחקנים) או בסוף ההרפתקאה כפרס על הישגי הדמויות ופעולות מוצלחות שלהן (כגון הריגת מפלצות, פתרון בעיות, שימוש מוצלח במיומנויות ואף משחק תפקידים טוב) ובאות לשקף את הניסיון שצברה הדמות ולהגדיל את עוצמתה ויכולותיה. במשחק התפקידים מבוכים ודרקונים נקודות הניסיון נצברות על מנת לעלות דרגה (level). כל דרגה שעולה הדמות מעניקה לה שדרוג ביכולות (כגון יותר נקודות פגיעה המייצגות את כמות הנזק שהדמות יכולה לספוג ולהישאר החיים) ואף יכולות חדשות. את נקודות הניסיון מעניק שליט המבוך בהתאם להישגיה של הדמות במהלך ההרפתקאה. כך למשל, במהדורה הראשונה של מבוכים ודרקונים לוחם היה זקוק ל-2000 נק"ן כדי להעלות לדרגה שנייה ו-4000 נק"ן לדרגה שלישית, 8000 נק"ן לדרגה רביעית וכן הלאה. כל דרגה העניקה לו עוד 1ק8 נקודות פגיעה ושיפור ביכולות הלחימה שלו (יותר התקפות בסיבוב, בונוס לסיכויי הפגיעה וכו'). בשיטות משחק אחרות כגון GURPS נק"ן משמשות את השחקן ל"רכישת" מיומנויות חדשות ושדרוגים לדמותו. שחקנים המשחקים רק בשביל להגדיל את עוצמת הדמות שלהם נקראים נק"ניסטים בגלל המרדף האובססיבי שלהם אחרי נק"ן. זהו תרגום עברי למונח האנגלי "מנצ'קין".
נקודות פגיעה (משחקי תפקידים)

במשחקי תפקידים, נקודות פגיעה (באנגלית: Hit Points או Health Points) ובראשי תיבות נק"פ (HP) הן מדד המאפיין את חוסנה ובריאותה של הדמות. ככל שלדמות מספר נקודות פגיעה גבוה יותר, כך היא חסונה יותר, בריאה יותר ומסוגלת לספוג יותר נזק ועדיין להישאר בחיים. ישנם שני סוגי נק"פ: נק"פ קבוע: מדד לחוסנה של הדמות, זהו מספר הנק"פ כאשר הדמות בריאה לחלוטין. ככל שמספר זה יותר גבוה כך הדמות מסוגלת לספוג יותר נזק (הנזק נמדד בכמות הנק"פ שהוא מוריד - למשל דקירת פגיון יכולה להוריד 4 נק"פ בעוד שמכת חרב ארוכה יכולה להוריד 8) ולהישאר בחיים. הנק"פ הקבוע גדל בדרך כלל בעקבות עליה בדרגה וצבירת כמות מסוימת של נקודות ניסיון, או באמצעים קסומים. נק"פ משתנה: מדד לבריאותה של הדמות, זה למעשה בנק הנק"פ שלה וכל נזק שהיא סופגת מופחת ממספר זה. המספר ההתחלתי של הנק"פ המשתנה הוא הנק"פ הקבוע. כאשר מספר הנק"פ המשתנה מגיע לאפס הדמות גוססת ואינה יכולה להגיב, וכשמספר הנק"פ המשתנה יורד אל מתחת לאפס הדמות מתה. את הנק"פ המשתנה ניתן להעלות בחזרה לרמה המלאה (ששווה למספר הנק"פ הקבוע) באמצעות ריפוי (טבעי או קסום). ישנם משחקי תפקידים ומנחים (שליטי המשחק) המאפשרים להחיות (בדרך כלל באמצעים קסומים או דתיים) דמויות מתות שמספר הנק"פ שלהן ירד מתחת לאפס. לדוגמה, במבוכים ודרקונים, לוחם חסון ומנוסה בדרגה 9 הוא בעל 9ק8 נק"פ: הוא התחיל עם 8 נקודות פגיעה, כאשר כל פעם שהוא עולה בדרגה הוא מטיל קובייה בת 8 פאות (נקראת ק8) ומקבל 1–8 נק"פ, אם נניח שבכל ההטלות קיבל את התוצאה המקסימלית יהיה לו נק"פ קבוע של 72; לעומת זאת, לקוסם מתחיל - המקדיש את כל מרצו ללימודי אמנות הנסתר והקסום ומזניח את גופו - בדרגה 1 יהיו רק 4 נק"פ. לכן, כמות נזק שתהרוג בקלות את הקוסם המתחיל (כגון מכת חרב ארוכה) רק תפצע את הלוחם החסון והמנוסה. יוצרי מבוכים ודרקונים הסבירו את השימוש בשיטת הנק"פ המופשט על גבי נזק מציאותי בכך שהיא מאפשרת לדמויות להילחם בהרבה מפלצות, להיתקל בסכנות ומלכודות, לספוג נזק ובכל זאת להאריך ימים, בעוד שאם היו מתארים נזק על ידי קטיעות איברים ומומים תמידיים, מהר מאוד הדמויות (בייחוד אנשי הקרבות) היו הופכות לנכות והיו יוצאות מן המשחק עקב חוסר יכולת להילחם או לבצע פעולות הרפתקניות אחרות (טיפוס, ריצה וכו'). הקונספט של נקודות הפגיעה השפיע גם על משחקי המחשב והווידאו ועל משחקי הקלפים, שם הוא לעיתים נקרא "נזק", "מד בריאות", "מד חיים", "בריאות" או "פסילות". לדוגמה: במשחק הנסיך הפרסי, בו נסיך עם חרב מטפס במבוכים ונלחם בשומרים, שיקויים מסוימים מעלים את הנק"פ הקבוע של הנסיך, בעוד ששיקויים אחרים רק מרפאים אותו ומחזירים לו נק"פ משתנה שאבד. עיקרון הנק"פ קיים בכל משחקי התפקידים הממוחשבים ובפרט אלה המתבססים על מבוכים ודרקונים. ערך זה הוא קצרמר בנושא משחקים. אתם מוזמנים לתרום לוויקיפדיה ולהרחיב אותו.
ריקי סנדרס

ריקי ווין סנדרס (באנגלית: Ricky Wayne Sanders; נולד ב-30 בספטמבר 1962 בטמפל, טקסס) הוא שחקן פוטבול אמריקני לשעבר בליגות ה-NFL וה-USFL. את קריירת הפוטבול שלו החל סנדרס באוניברסיטת המדינה טקסס-סן מרקוס. לאחר שסיים את לימדיו במכללה, ב-1985 עבר לשחק ב-USFL עבור יוסטון גמבלרס. לאחר סגירת הליגה ב-1986, עבר לשחק עבור וושינגטון רדסקינס, שם השתלב עם ארט מונק וגארי קלארק בשלישית תופסים שכונו "הפלוגה". שיא הקריירה של סנדרס היה בסופרבול XXII, בו תפס תשע מסירות למרחק 193 יארדים מתוכן שתי מסירות לטאצ'דאון. בסוף עונת 1995 פרש סנדרס ועד היום מחזיק בשיא היארדים למשחק סופרבול (193 יארדים) ובשיא מרחק התפיסה לטאצ'דאון (80 יארדים). מדיה וקבצים בנושא ריקי סנדרס בוויקישיתוף ערך זה הוא קצרמר בנושא פוטבול. אתם מוזמנים לתרום לוויקיפדיה ולהרחיב אותו.
פאמבל

פאמבל (באנגלית: Fumble) היא הפלת כדור במשחק פוטבול. הפלת כדור תחשב לפאמבל רק במקרה בו השחקן שהפיל את הכדור החזיק בו בשליטה מלאה, או לאחר מסירה לאחור שלא נתפסה. לאחר הפלת הכדור המשחק לא נעצר וניתנת הזדמנות להתקפה להשתלט עליו בחזרה או להגנה לחטוף את הכדור ולהעביר את השליטה עליו לקבוצתם. השחקן שהשתלט על הכדור רשאי לרוץ איתו עד שהוא נעצר על ידי שחקן מהקבוצה הנגדית, נדחף אל מחוץ לגבולות המגרש או משיג ניקוד על ידי טאצ'דאון. מאף (באנגלית: Muff) היא הפלת כדור שמתרחשת לאחר בעיטת הרחקה על ידי השחקן שמחזיר אותה. הפלת הכדור תחשב למאף במקרה ומחזיר הבעיטה נגע בכדור בניסיון לתפוס אותו אך לא השתלט עליו והפיל אותו. מדיה וקבצים בנושא פאמבל בוויקישיתוף ערך זה הוא קצרמר בנושא פוטבול. אתם מוזמנים לתרום לוויקיפדיה ולהרחיב אותו.
דוכס נורת'מברלנד

דוכס נורת'מברלנד (באנגלית: Duke of Northumberland) הוא תואר אצולה בבריטניה הגדולה שהוענק מספר פעמים במהלך ההיסטוריה. מרבית מחזיקיו השתייכו לבית פרסי. התואר הוענק לראשונה ב-1551 לג'ון דאדלי, רוזן ורוויק. ב-1553 דאדלי קידם את תביעתה של הליידי ג'יין גריי לכתר האנגלי. גריי הודחה על ידי מרי הראשונה, ודאדלי הורשע בבגידה והוצא להורג בשל המרד שקידם. לבנו, רוברט דאדלי, הרוזן הראשון מלסטר, היה בן ממזר, סר רוברט דאדלי, שבתחילת המאה ה-17 טען לתואר הדוכסות והשתמש בו בזמן גלותו באיטליה. התואר הוענק בשנית לג'ורג' פיצרוי, בן ממזר של המלך צ'ארלס השני, ב-1674, אולם פיצרוי נפטר ב-1716 בלא שהותיר יורשים אחריו, ולכן התואר בוטל. באותה שנה התואר הוענק לפיליפ ורטון, הדוכס הראשון מוורטון, יחד עם תארים אחרים באצולה היעקוביטית, על ידי ג'יימס פרנסיס אדוארד סטיוארט, הטוען היעקוביטי לכתר. התואר הוענק בפעם השלישית ב-1766 למשפחת פרסי, שעד כה החזיקה בתואר רוזן נורת'מברלנד, ומאז התואר מוחזק על-ידה. מושבם של הדוכסים מנורת'מברלנד הוא בטירת אניק שביישוב אניק, שנמצא במחוז נורת'מברלנד בצפון אנגליה. מעונם הלונדוני הוא בבית סיון שבברנטפורד. נוסף על התואר דוכס נורת'מברלנד, הם מחזיקים בתארים המשניים רוזן נורת'מברלנד, רוזן פרסי, רוזן בברלי, ברון וורקוורת וברון לוון. כל התארים הללו הם תוארי אצולה בבריטניה הגדולה. הענקה ראשונה (1551): ג'ון דאדלי, הדוכס הראשון מנורת'מברלנד (1502-1553) הענקה שנייה (1674): ג'ורג' פיצרוי, הדוכס הראשון מנורת'מברלנד (1665-1716) הענקה שלישית (1766): יו פרסי, הדוכס הראשון מנורת'מברלנד (1714-1786) יו פרסי, הדוכס השני מנורת'מברלנד (1742-1817) יו פרסי, הדוכס השלישי מנורת'מברלנד (1785-1847) אלגרנון פרסי, הדוכס הרביעי מנורת'מברלנד (1792-1865) ג'ורג' פרסי, הדוכס החמישי מנורת'מברלנד (1778-1867) אלגרנון ג'ורג' פרסי, הדוכס השישי מנורת'מברלנד (1810-1899) הנרי ג'ורג' פרסי, הדוכס השביעי מנורת'מברלנד (1846-1918) אלן איאן פרסי, הדוכס השמיני מנורת'מברלנד (1880-1930) הנרי ג'ורג' אלן פרסי, הדוכס התשיעי מנורת'מברלנד (1912-1940) יו אלגרנון פרסי, הדוכס העשירי מנורת'מברלנד (1914-1988) הנרי אלן וולטר ריצ'רד פרסי, הדוכס האחד-עשר מנורת'מברלנד (1953-1995) רלף ג'ורג' אלגרנון פרסי, הדוכס השנים-עשר מנורת'מברלנד (1956-) מדיה וקבצים בנושא דוכס נורת'מברלנד בוויקישיתוף